ANUNȚ
Primăria orașului Zlatna anunță cu bucurie pe toți locuitorii și prietenii Zlatnei că vineri, 2 iulie 2021, va fi inaugurată clădirea reabilitată a Casei de Cultură ”Horea Popescu”. 
Construită în jurul anului 1760, clădirea a avut în decursul timpului mai multe destinații și proprietari, iar la sfârșitul anilor 70 a devenit sediul Casei de Cultură a orașului Zlatna, precum și al Bibliotecii Orășenești.
În ultimii ani a primit numele ”Horea Popescu”, în onoarea celebrului regizor născut în Zlatna.
Clădirea a fost reabilitată în ultimii 2 ani și va fi inaugurată printr-o manifestare care se va desfășura după următorul program:
· Joi, 1 iulie 2021, în preambulul evenimentului, va putea fi vizionat începând cu ora 20:30, în curtea interioară a Primăriei Zlatna, filmul ”Între chin și amin„ realizat de regizorul Toma Enache, film care a fost distins cu 51 de premii naționale și internaționale. Pelicula prezintă drama unui tânăr ajuns în iadul reeducării de la Pitești și are în distribuție nume ca Vali Ionescu, Ion Dichiseanu, Constantin Cotimanis, Ana Pârvu, Kira Hagi, Victoria Cociaș și alții.
· Vineri, 2 iulie 2021, la ora 12:00 – inaugurarea clădirii reabilitate a Casei de Cultură ”Horea Popescu” Zlatna; după tăierea panglicii inaugurale, va avea loc o ceremonie la care vor lua parte invitați speciali: 
· Adriana Bălan, soția regizorului Horea Popescu, care va lansa o carte dedicată defunctului ei soț, cu titlul ”Ale Tale, ale Tale”, apărută la Editura Econ în iulie 2021;
· Maestrul Dorel Vișan, care ne-a onorat cu prezența în multe momente importante pentru orașul nostru, va susține un moment liric acompaniat de flautistul Ionuț Ștefănescu, solist al Filarmonicii ”George Enescu” și profesor la catedra de flaut a Universității Naționale de Muzică București;
· Se vor rosti alocuțiuni;
· Alți invitați: Mircea Diaconu, actor si om politic, președinte al juriului Festivalului de Film Etnografic Zlatna – ediția 2017, președintele Ion Dumitrel și vicepreședintele Marius Hațegan ai Consiliului Județean Alba, prefectul Nicolae Albu,  Alina Mavrodin, directoarea Festivalului ”Crizantema de Aur”, Toma Enache, regizor și  membru în juriul FIFE 2017, Cristi Toporan, director artistic Digi24, regizor, de asemenea fost membru al juriului FIFE, solistul trupei Talisman Alin Oprea, personalități locale.
· Ziua se va încheia cu vizionarea filmului ”Cuibul de Viespi”, regizat de Horea Popescu în 1986, după piesa ”Gaițele” de Al. Kirițescu, începând cu ora 20:30, în curtea interioară a Primăriei Zlatna.
În speranța că evenimentul din 2 iulie va însemna pentru orașul nostru un nou început și o relansare a vieții culturale zlătnene, vă așteptăm la inaugurarea Casei de Cultură ”Horea Popescu” Zlatna!
